钦定古今图书集成/理学汇编/文学典/第076卷 > 王拱辰
## 钦定古今图书集成/理学汇编/文学典/第076卷 > 王拱辰

按《宋史》本传：“拱辰，字君贶，开封咸平人。元名拱寿，年
十九，举进士第一，仁宗赐以今名。通判怀州，入直集
贤院，历盐铁判官，修起居注，知制诰。庆历元年为翰
林学士。契丹使刘六符尝谓贾昌朝曰：‘塘泺何为者？
一苇可杭，投棰可平。不然，决其堤，十万土囊即可路
矣’。仁宗以问拱辰，对曰：‘兵事尚诡，彼诚有谋，不应以
语我，此夸言尔。设险守国，先王不废，而祖宗所以限
敌人也’。”至是，又使六符来求关南十县，斥太宗伐燕
为无名，举朝莫知所答。拱辰曰：“王师征河东，契丹既
通使，而寇石岭关以援贼。太宗怒，遂回军伐之，岂谓
无名？”乃作《报书》曰：“既交石岭之锋，遂起衡门之役。”契
丹得报，遂继好如初。帝喜，谓辅臣曰：“非拱辰深练故
实，殆难答也。”权知开封府、拜御史中丞。夏竦除枢密
使，拱辰言：“竦经略西师，无功称而归，今置诸二府，何
以厉世？”因对，极论之。帝未省，遽起拱辰前引裾，乃纳
其说，竦遂罢。又言：“滕宗谅在庆州所为不度，而但降
秩守虢，惧边臣则效，宜施重责。”未听，即家居求自贬。
乃徙宗谅岳州。敕拱辰赴台入见。帝曰：“言事官第自
举职，勿以朝廷未行为沮己，而轻去以沽名。自今有
当言者，宜力陈毋避。”僧绍宗以铸佛像惑众，都人竞
投金冶中，宫掖亦出赀佐之。拱辰言：西师宿边，而财
费于不急，动士心，起民怨。诏亟禁之。苏舜钦会宾客
于进奏院，王益柔醉作《傲歌》，拱辰风其僚，鱼周询、刘
元瑜举劾之。两人既窜废，同席者俱逐。时杜衍、范仲
淹为政，多所更张，拱辰之党不便，舜钦、益柔皆仲淹
所荐，而舜钦，衍婿也，故因是倾之，由此为公议所薄。
复以翰林学士权三司使。坐举富民郑旭，出知郑州，
徙澶、瀛、并三州。数岁，还为学士承旨兼侍读。帝于迩
英阁置《太元经蓍》草，顾曰：“朕每阅此，卿亦知其说乎？”
拱辰具以对，且曰：“愿陛下垂意《六经》，旁求史策，此不
足学也。”至和三年，复拜三司使。聘契丹，见其主混同
江，设宴垂钓，每得鱼，必酌拱辰酒，亲鼓琵琶以侑饮。
谓其相曰：“此南朝少年状元也，入翰林十五年，故吾
厚待之。”使还，御史赵抃论其“辄当非正之礼，异时北
使援此以请，将何辞拒之？”湖南转运判官李章、知潭
州任颛市死商真珠，事败，具狱上，拱辰悉入珠掖庭，
抃并劾之。除宣徽北院使。抃言：“宣徽之职，本以待勋
劳者，唯前执政及节度使得为之，拱辰安得污此选？”
乃以端明殿学士知永兴军，历泰定二州、河南、大名
府，积官至吏部尚书。神宗登极，恩当转仆射，欧阳修
以为此宰相官，不应序进，但还太子少保。熙宁元年复以北院使召还。王安石参知政事，恶其异己，乘二
相有故，出为应天府。八年，入朝，为中太乙宫使。元丰
初，转南院使，赐金方团带。再判大名，改武安军节度
使。三路籍民为保甲，日聚而教之，禁令苛急，往往去
为盗，郡县不敢以闻。拱辰抗言其害曰：“非止困其财
利，夺其农时，是以法驱之，使陷于罪罟也。浸淫为大
盗，其兆已见。纵未能尽罢，愿财损下户以纾之。”主者
指拱辰为沮法，拱辰曰：“此老臣所以报国也。”上章不
已，帝悟，于是第五等户得免。哲宗立，徙节彰德，加检
校太师。是年薨，年七十四。赠开府仪同三司，谥懿恪。
按《闻见前录》，王懿恪公拱辰，与欧阳文忠公同年进
士。文忠自监元、省元赴廷试，锐意魁天下。明日当唱
名，夜备新衣一袭，懿恪辄先衣以入，文忠怪焉。懿恪
笑曰：“为状元者当衣此。”至唱名，果第一。后懿恪、文忠
同为薛简肃公子婿。文忠先娶懿恪夫人之姊，再娶
其妺，故文忠有旧女婿为新女婿、大姨夫作小姨夫
之戏。懿恪早贵，文忠自选入馆职，谪夷陵，时懿恪已
为知制诰，后入翰林为学士，尽转八座尚书。熙宁初，
拜宣徽使，遍历藩府。元丰初，召还院供职，出判北京，
特赐笏头球露、金带、佩鱼，如两府之所服者。懿恪以
表谢曰：“横金三纪，未佩随身之鱼；赐带万钉，改观在
廷之目也。”盖祖宗旧制，见任两府，许笏头球露、金带
佩鱼，前任者非得旨不许。尚书、翰林学士于御仙花
金带上佩鱼者，元丰近制也，惟方团胯带乃可佩鱼。
球露带，方团胯也，故曰近制也。文忠与懿恪虽友婿，
文忠心少之。文忠为参政时，吏拟进懿恪仆射，文忠
曰：“仆射，宰相官也，王拱辰非曾任宰相者，不可改东
宫官。”以至拜宣徽使，终身不至执政。盖懿恪主吕文
靖，文忠主范文正，其党不同云。